สังคมข่าวหุ้น
หุ้น SAWAD เข้าคำนวณในดัชนี SET50 ตามคาด แถมหุ้นพอรับรู้ข่าว ก็ยังไปต่ออีก ไม่ได้มีการขายทำกำไรออกมา เข้าใจได้ว่า นักลงทุนเองก็ยังกล้าๆ กลัวๆ เกรงว่าจะหลุดโค้งอีก เหมือนตอนที่จะเข้า MSCI แล้วไม่ได้เข้า หัวทิ่มกันเป็นแถว ส่วนราคาเป้าหมายหุ้น SAWAD โดยเฉพาะอยู่เหนือ 70 บาทขึ้นไป จนถึงเกือบ 80 บาท และดูทรงของผลประกอบการแล้วมีโอกาสที่นักวิเคราะห์จะขยับราคาเป้าหมายทะลุ 100 บาทได้ในช่วง 1-2 ปีนับจากนี้
15 ธ.ค. 2560

คาเฟอีน
*หุ้น SAWAD เข้าคำนวณในดัชนี SET50 ตามคาด แถมหุ้นพอรับรู้ข่าว ก็ยังไปต่ออีก ไม่ได้มีการขายทำกำไรออกมา เข้าใจได้ว่า นักลงทุนเองก็ยังกล้าๆ กลัวๆ เกรงว่าจะหลุดโค้งอีก เหมือนตอนที่จะเข้า MSCI แล้วไม่ได้เข้า หัวทิ่มกันเป็นแถว ส่วนราคาเป้าหมายหุ้น SAWAD โดยเฉพาะอยู่เหนือ 70 บาทขึ้นไป จนถึงเกือบ 80 บาท และดูทรงของผลประกอบการแล้วมีโอกาสที่นักวิเคราะห์จะขยับราคาเป้าหมายทะลุ 100 บาทได้ในช่วง 1-2 ปีนับจากนี้
*ผู้บริหารสาวสวย คุณเค้ก สุกัญญา สุขเจริญไกรศรี แห่ง ACAP ออกมายอมรับว่า สินเชื่อปี 2560 อาจจะไม่เข้าเป้าหมาย 6 พันล้านบาท อย่างมากก็น่าจะได้เพียง 5.5 พันล้านบาท เพราะมีปัญหาเรื่องของการออกตั๋วบี/อี ที่ตลาดขาดความเชื่อมั่น หลัง บจ.หลายแห่งผิดนัดชำระหนี้ เลยต้องหันไปทำธุรกิจปล่อยสินเชื่อขายฝากที่ดิน อสังหาริมทรัพย์ เป็นธุรกิจเสริม ส่วนปีหน้า น่าจะกลับเข้าสู่ภาวะปกติ สินเชื่อพุ่ง 20% ได้ แปะข้างฝาไว้เลย
*THANI หรือ ราชธานีลีสซิ่ง ราคาหุ้นวิ่งซิ่งเป็นรถเมล์สาย 8 เลยนะ ปิดที่ 10.10 บาท เพิ่มขึ้น 0.40 บาท เปลี่ยนแปลง 4.12% มีวอลุ่มไม่เบา 322 ล้านบาท และแม้หุ้น THANI จะถูกถอดออกมาจากกลุ่ม SET100 ก็เหอะ ล่าสุด “คาเฟอีน” ชะโงกเข้าไปดูใน NVDR ได้แต่ร้องอื้อหือ มีมือมืดเข้ามาเก็บหุ้น THANI เกือบ 30 ล้านหุ้น ไม้ใหญ่ๆ ทั้งนั้น
*แบงก์ทีเอ็มบี TMB วันก่อนหน้านี้ ราคาปิดตลาดยืนระดับ 3.00 บาทได้พอดีเปะ ทำสถิติปิดสูงสุดในรอบเกือบ 3 ปี ก็พลอยนึกไปว่า ราคา 3 บาทนี้เป็นแนวรับที่แกร่งแน่นอน แต่วานนี้ดันร่วงลง 0.02 บาท ที่ 2.98 บาท ซึ่งก็น่าจะมาจากข่าวเฟดขึ้นดอกเบี้ย และเกรงว่า ธปท.จะปรับขึ้นตาม แต่บรรดากูรูบอกว่า ยังหรอก ธปท.น่าจะไปปรับปลายปี 2561 โน่น หรืออาจไม่ปรับก็ได้ เพราะรัฐสั่งขึงพรืดไว้อยู่ อย่าได้ทะลึ่งเลยเชียว ส่วนสัญญาณทางเทคนิค TMB ยังดูสวยงาม มีโอกาสผ่านแนวต้าน 3.00 บาท ได้อีก ส่วนราคาเป้าหมายของโบรกฯ ให้ไว้สูงสุดอยู่ที่ 3.50 บาท
*ยังอยู่ในกลุ่มธนาคาร KBANK และ BBL ขวัญใจกองทุน LTF และฟันด์โฟลว์ วิ่งรับดอกเบี้ยขึ้น เพราะได้รับประโยชน์เต็มๆ หากดอกเบี้ยเป็นขาขึ้น เลยเข้ามาเก็งกำไรกันสนุกสนาน  แต่ราคาที่ขึ้นมา ก็ไม่ได้แบบว่าดีดแรงอะไร เอากันแบบหอมปากหอมคอ ได้เงินค่าขนมกันไป แต่ที่น่าสนใจคือ SCB ราคาหุ้นนิ่งแถว 150 บาทหลายเพลา ข่าวว่า ต่างชาติยังไม่ค่อยสนใจมากนัก เพราะมีสินเชื่อขนาดใหญ่ที่ปล่อยให้บางกลุ่ม อาจจะยังแก้ปัญหาไม่สะเด็ดน้ำมากนัก ทำให้เป็นปัจจัยเสี่ยงเล็กๆ แม้ว่าปัจจุบันจะเป็นธนาคารทีสร้างกำไรได้สูงสุด ซึ่งก็ต้องลุ้นดูว่า ผู้บริหารเดินสายไปโรดโชว์ต่างประเทศมา มีผลตอบรับยอย่างไร
*หุ้นกัลฟ์ GULF ผู้ผลิตไฟฟ้าเอกชนใหญ่สุดของประเทศไทย นับจากเข้าซื้อขายวันแรกเมื่อ 6 ธันวาคม 2560 ราคาหุ้นปิดบวก และลบ สลับกันไปในช่วง 6 วันทำการที่ผ่านมา แต่หากดูจากจำนวนหุ้นเพิ่มทุนที่นำออกมาขายกว่า 520 ล้านหุ้น กับหุ้นที่มีการซื้อขายต่อวันแค่หลักสิบล้านหุ้น อย่างงานนี้ก็เทรดกันที่ 12.9 ล้านหุ้น นั่นแสดงว่า ยังคงกอดหุ้นกัลฟ์กันแน่น ตอนนี้ก็แข่งกันที่ใครมีเงินเย็น ใครอึดกว่า เพื่อรอราคาวิ่งอย่างจริงๆ จังๆ เท่านั้น รายย่อยคนไหนทนไม่ไหว ต้อง ”ขายหมู” ออกมา นี่เป็นเรื่องปกติของหุ้นไฟฟ้าไปแล้ว
*BEAUTY ไม่พูดถึงคงจะไม่ได้ เพราะกองทุนที่เก็บเข้าพอร์ตไปก่อนหน้านี้ ปล่อยขายทำกำไรจนกดราคาหุ้นหัวทิ่ม และหลังจากนั้นก็เข้าไปเก็บต่อ หากำไรจากรายย่อยกันสนุกสนาน วิ่งขึ้นๆ ลงไปแบบนี้ ล่าสุดหุ้นได้เข้าคำนวณดัชนี SET50 และ บล.เอเซีย พลัส ดีดลูกคิดให้ราคาเหมาะสมออกมา 25 บาท หุ้นมีอัพไซด์กว่า 30% จากราคาปิดวานนี้ 19.10 บาท นัยสำคัญว่า หากผู้หญิงไม่หยุดสวย ผู้ชายไม่หยุดหล่อ ราคาหุ้นก็จะไม่หยุดวิ่ง จังหวะไหนราคาหุ้นร่วง สบจังหวะก็เก็บเข้าพอร์ตกันได้